Nhar is-27 ta' Jannar 2012, fil-Gazzetta tal-Gvern ġie ppubblikat l-Avviż Legali 43 tal-2012 li permezz tiegħu nġieb fis-seħħ l-Att dwar il-Ġustizzja Riparatriċi (Kap. 516) li bih pajjiżna telaq fit-triq li jagħti u jżid l-enfasi fuq ir-riparazzjoni tal-priġunieri fil-Faċilità Korrettiva ta' Kordin, mingħajr ma jinsa l-element tal-kastig fil-konfront ta' min ikun wettaq u nstab ħati ta' reat. Il-mira prinċipali tal-liġi żgur li mhix dik li tara persuni kkundannati jinħelsu qabel iż-żmien, iżda li tassigura li min qiegħed fil-Faċilità Korrettiva ta' Kordin jingħata l-possibilità, dejjem jekk hu jrid, li jirriforma ruħu. Għalhekk il-Gvern mexa sabiex f'din il-liġi jkun hemm strutturi u mekkaniżmi differenti minn dawk li kienu jeżistu s'issa - miżuri li jibnu lilhom infushom fuq il-fus li l-parole, ir-remissjoni u l-possibilità ta' maħfra Presidenzjali jitilqu minn fuq żewġ punti: l-ewwel, li min qiegħed fil-Faċilità jrid jirriforma ruħu; u t-tieni, li l-vittma tar-reat hija kkunsidrata, infurmata u tipparteċipa b'dan. Il-proċess li wassal għall-pubblikazzjoni tal-Att dwar il-Ġustizzja Riparatriċi f'Jannar 2011 bħala abbozz ta' liġi, u f'Diċembru bħala Att approvat mill-Parlament, kien wieħed twil iżda interessanti, ugwalment siewi u indispensabbli. Il-proċess tnieda b'mod uffiċjali fi Frar 2009 meta kienet ġiet ippubblikata l-"White Paper dwar il-Ġustizzja Riparatriċi". Il-proċess ta' konsultazzjoni wara l-pubblikazzjoni tal-White Paper kien ta' erba xhur, minn Frar sa Ġunju 2009. Matul dan iż-żmien Task Force li twaqqfet appożitament, immexxija mis-Sur Joe Gerada, ħadet ħsieb li żżomm laqgħat għal dawk interessati, kif ukoll evalwat il-bosta proposti u ideat li ġew sottomessi bil-posta jew bl-email. Fi tmiem dan il-proċess, it-Task Force fasslet rapport li kien ippubblikat fl-istess sena, liema rapport imbagħad serva sabiex ikun jista' jiġi mfassal l-abbozz legali li eventwalment kien ippubblikat f'Jannar tas-sena li għaddiet. Dan ir-rapport ukoll ġie ppubblikat u daħlu wkoll suġġerimenti u punti oħra. Filwaqt li dan il-proċess kien bla dubju wieħed twil, dan kien essenzjali meta wieħed jikkunsidra li l-Att jinvolvi pass kbir fit-tranżizzjoni gradwali li pajjiżna qiegħed ikompli jagħmel minn sistema punittiva għal waħda riparatriċi. Din il-liġi fil-fatt qed tindroduċi l-parole, is-sistema li tipprovdi għal ħruġ kmieni, iżda b'kundizzjonijiet, mill-ħabs. Il-kundizzjonijiet japplikaw kemm sabiex wieħed jakkwista l-parole, billi jsegwi pjan ta' kura imfassal apposta għalih mill-awtoritajiet kompetenti waqt li jkun miżmum fil-ħabs; kif ukoll billi jsegwi kundizzjonijiet imposti fuqu mill-Board tal-Parole biex jiġi rilaxxjat. Qed tiġi wkoll irriformata s-sistema ta' remissjoni li sa issa kienet tingħata lil kull priġunier sakemm dan iġib ruħu sew waqt li jkun qed jiskonta s-sentenza. L-Att dwar il-Ġustizzja Riparatriċi qed ibiddel dan sabiex jiżdiedu il-kundizzjonijiet biex wieħed jinħareġ kmieni. Għalhekk hawn ukoll ser ikun meħtieġ minn dik il-persuna li ssegwi l-pjan ta' kura u turi li hija tassew irriformat ruħha bis-sħiħ biex tibbenefika mir-remissjoni. Huwa naturali li riforma radikali għal pajjiżna bħal din la setgħet titwettaq mingħajr proċess ta' konsultazzjoni xieraq, u lanqas mingħajr ma jsiru r-riformi fid-dipartiment konċernati mas-sistema penali. Kien għal din ir-raġuni li l-Ministeru fl-aħħar snin wettaq riformi fil-Faċilità Korrettiva ta' Kordin. Dawn tmexxew fuq rakkomandazzjonijiet li saru f'rapport minn Bord ta' Inkjesta li kien twaqqaf biex jeżamina s-sistemi amministrattivi tal-ħabs li l-kundizzjonijet tagħhom ġew ippubblikati. L-ewwel twaqqfet sistema ġdida ta' management, bil-ħatra ta' managers responsabbli għas-sigurtà, l-operat u l-kura u r-reintegrazzjoni. It-tieni, inħatar Education Coordinator, u qed jkunu offruti diversi opportunitajiet edukattivi fil-Faċilità lejn il-ħidma li l-iskola li għandna taħdem aħjar. Jidher ċar li dan ix-xogħol qed iħalli riżultat, hekk kif in-numru ta' priġunieri li jipparteċipaw f'dawn il-programmi qed jikber kostantement. Barra minn hekk, ix-xogħol jinsab għaddej bi preparazzjoni għal dak li ġiebet il-Liġi sabiex isir Pjan ta' Kura għal kull priġunier, liema pjan ser ikun eventwalment eżaminat u approvat mill-Offender Assessment Board, wieħed mill-bordijiet ġodda li se jinħatar skond l-Att dwar il-Ġustizzja Riparatriċi. Din il-ħidma kienet akkumpanjata minn riforma oħra fi ħdan id-Dipartiment ġdid tal-Probation u l-Parole li nqata' mill-istruttura amministrattiva tal-ħabs u issa għandu Direttur tiegħu. Bid-dħul fis-seħħ tal-Att dwar il-Ġustizzja Riparatriċi dan id-Dipartiment ser jibda jagħmel ukoll il-monitoraġġ ta' dawk il-persuni li jingħataw il-parole. Minbarra li żdied l-ammont ta' uffiċjali tal-probation fid-Dipartiment, fl-aħħar xhur ukoll, numru ta' Probation Officers ġew f' kuntatt dirett ma' dan u rċevew taħriġ barra minn pajjiżna. Aktar 'il quddiem dan id-Dipartiment ser ikollu wkoll fi ħdanu l-Unità għas-Support lill-Vittmi, li ser jagħti dimensjonijet ġodda f'din il-ħidma. Filwaqt li diġà sar ħafna xogħol bi tħejjija għad-dħul fis-seħħ ta' dan l-Att, għad baqa xi jsir. Il-Gvern għażel li jimxi b'attenzjoni fir-rigward ta' din il-liġi. Għalkemm in-nuqqas tagħha fis-sistema legali tagħna kien jinħass, l-ewwel prijorità tal-Gvern kienet li ssir liġi li filwaqt li toffri opportunità oħra lill-priġunieri din, fl-istess ħin, tkun opportunità aċċessibli miftuħa biss għal min jaħdem għaliha. Bid-dħul fis-seħħ tal-Att dwar il-Ġustizzja Riparatriċi ser nidħlu fil-perijodu ta' implimentazzjoni ta' din il-liġi li ser isseħħ fuq medda ta' żmien. Dan sabiex il-Gvern ikompli jwaqqaf l-istrutturi addizzjonali li huma meħtieġa, kif ukoll sabiex ikun żgurat li dawn l-istrutturi qegħdin jiffunzjonaw tajjeb f'dan ix-xogħol ġdid. Il-prinċipji li jibnu dawn id-disposizzjonijiet legali jagħtu opportunità lil dik il-persuna li żbaljat f'ħajjitha li tibdel triqtha. Mhux biss, imma tipprovdilha mezz ta' riforma u fl-istess ħin ħlas lura lejn is-soċjeta' sabiex isewwi, tagħmel tajjeb għal ħsara li wettqet. Dawn huma miżuri li juru li aħna soċjetà li tħares lejn strutturi adegwati għaż-żminijiet tallum. Passi 'l quddiem li jagħmluna aħjar milli konna. Nittama li l-Liġi tiġi mħaddma b'mod li nieħdu benefiċċju aktar għal soċjetà li tnaqqas id-delinkwenza u tirriforma.
L-Att dwar il-Ġustizzja Riparatriċi